Drapet på Renée Nicole Good

**Drapet på Renée Nicole Macklin Good** er en hendelse der en 37&nbsp;år gammel kvinne ved navn Renée Nicole Good ble drept i byen Minneapolis i delstaten Minnesota, USA, da hun om formiddagen den 7.&nbsp;januar 2026 ble skutt og drept av en uniformert ansatt tilhørende U.S. Immigration and Customs Enforcement (ICE). Da hun ble skutt satt Good i førersetet på sin personbil, og var ute i Minneapolis' gater for å følge med på hvorvidt ICEs opptreden i byen skjedde i henhold til loven.  

## Hendelsesforløp
I videoopptak spredd av vitner på sosiale medier vises tre personer uniformert som ICE idet de beveger seg mot en personbil med åpent vindu på førersiden. De er svært nære og en av dem sier: «Gå ut av bilen! Gå ut av den jævla bilen!» Bilen begynner å kjøre unna, hvorpå tre skudd avfyres mot førerplassen. Minst ett av skuddene går inn gjennom frontruten. Den ICE-ansatte som løsnet skuddene sier deretter: «Helvetes kjerring!». Bilen kjører videre et lite stykke før den krasjer inn i en parkert bil. Vitner roper og skjeller ut de ICE-ansatte og kaller dem kriminelle.

## Bakgrunn
ICE hadde i forkant av drapet 7.&nbsp;januar 2026 utplassert flere hundre av sine ansatte i Minneapolis, etter at en video hadde blitt lagt ut på YouTube med påstander om at dagsentre i de to tvillingbyene Minneapolis og Saint Paul ble brukt av somaliske innvandrere til å svindle til seg store beløp i offentlige tilskuddsmidler. Videoen ble publisert på YouTube av en person på den ekstreme høyresiden.

Nyheten om dette innrykket av føderale styrker i Minnesota vekket sterk kritikk og bekymringer i delstaten.

## Reaksjoner

### Føderalt
En talsperson for Sikkerhetsdepartementet uttalte at en ICE-offiser «fryktet for sitt liv» og skjøt kvinnen i selvforsvar etter at hun angivelig forsøkte å kjøre dem ned, i det McLaughlin beskrev som «en handling av innenlandsk terrorisme». Sikkerhetsdepartementet opplyste at flere tjenestepersoner ble skadet, men at de forventes å komme seg. En rapport publisert av *[[The Guardian]]* samme dag opplyste at det «ikke var noen synlige tegn i videoene» på at ICE-offiserene var skadet i hendelsen.

USAs president Donald Trump beskrev Good som «svært uordentlig, obstruerende og motsettende, som deretter voldelig, forsettlig og brutalt kjørte over ICE-offiseren, som ser ut til å ha skutt henne i selvforsvar». Han fortsatte med å si at han syntes det var «vanskelig å tro at [offiseren] er i live, men at han nå er i bedring på sykehus». Den aktuelle ICE-offiseren forble stående gjennom hele hendelsen. Da journalister fra *[[The New York Times]]* under et intervju i Det ovale kontor stilte spørsmål ved hans konklusjon, viste Trump dem en video av hendelsen. Journalistene bemerket at videoen ikke viste at offiseren ble påkjørt, og Trump svarte: «Vel, jeg — slik jeg ser det», før han fortsatte: «Det er en forferdelig scene, jeg synes det er grusomt å se på. Nei, jeg hater å se det.». Visepresident J.D. Vance omtalte Goods død som «en tragedie hun selv er ansvarlig for» og kalte henne «et offer for venstreorientert ideologi». USAs sikkerhetsminister Kristi Noem hevdet at Good «angrep [ICE] og de rundt dem og forsøkte å kjøre dem ned og ramme dem med kjøretøyet sitt. En av våre offiserer handlet raskt og defensivt og skjøt for å beskytte seg selv og menneskene rundt seg». Dagen etter kunngjorde Noem en operasjon som skulle øke ICEs tilstedeværelse i New York.

Leder for Demokratenes minoritet i Representantenes hus, Hakeem Jeffries, krevde en strafferettslig etterforskning, og andre demokrater i Kongressen, blant dem Senatets minoritetsleder Chuck Schumer, tok også til orde for etterforskning. Ken Martin, leder av Democratic National Committee, anklaget FBI for en tildekking da det ble kjent at Minnesota Bureau of Criminal Apprehension fikk sin tilgang til etterforskningen trukket tilbake.

Per 8. januar 2026 gjennomførte ICE fortsatt razziaer i Minneapolis, også sørover inn i nabobyen Richfield.

### Lokale myndigheter

De lokale myndighetene i byen Minneapolis ga følgende uttalelse den 7.&nbsp;januar 2026: «Rett etter kl. 09.30 om morgenen rykket politiet i Minneapolis ut etter å ha mottatt meldinger om at flere skudd var avfyrt, og fant en kvinne med livstruende skuddskader. Brannmenn fra Minneapolis fikk det 37 år gamle offeret ut av bilen og startet umiddelbart med livreddende innsats, frem til ambulansepersonell var nådd frem til stedet. Hun ble tatt med til Hennepin County Medical Center, der hun senere døde.»

Under en pressekonferanse på ettermiddagen samme dag som drapet fant sted, beskrev Minnesotas guvernør Tim Walz hendelsen som «konsekvensene av styring som er utformet for å skape frykt, overskrifter og konflikt», og la til at «vi ikke trenger ytterligere hjelp fra den føderale regjeringen». Walz kunngjorde samtidig at han hadde gitt ordre om at delstatens nasjonalgarde skulle settes i beredskap. Som svar på uttalelser fra Sikkerhetsdepartementet om at sjåføren skal ha forsøkt å kjøre på en ICE-agent med bilen sin, uttalte Minneapolis ordfører Jacob Frey at videomaterialet fra hendelsen ikke syntes å underbygge dette. Han sa blant annet: «Etter å ha sett videoen selv, vil jeg si helt direkte at dette er bullshit», og la til: «Til ICE, kom dere til helvete ut av Minneapolis». Minneapolis Police Department anmodet om bistand fra omkringliggende politidistrikter og styrket egne ressurser som en forholdsregel mot mulig sivil uro i dagene som fulgte, til tross for at det ikke forelå troverdige indikasjoner på forestående voldelige opptøyer.

FBI deler i denne saken ikke informasjon med lokale myndigheter, som er de som kan straffeforfølge den som skjøt. Uten tilgang til bevisene blir det vanskelig å straffeforfølge saken.

### Demonstrasjoner
I Minneapolis deltok flere tusen i demonstrasjon mot ICE 23. januar 2026 blant annet på bakgrunn av drapet på Good. Flere hundre butikker i byen holdt stengt for å markere støtte. Det var -29⁰C da demonstrasjonen ble gjennomført.

### Sang
Bruce Springsteen skrev og publiserte sangen «Streets of Minneapolis» i januar 2026 som en respons på drapet på Renée Nicole Good og drapet på Alex Pretti som også skjedde i Minneapolis. Pretti ble skutt av agenter fra U.S. Border Patrol.

## Fotnoter


## Referanser